Rasmus Stoklund (S), 2024-11-01:
Tak, formand.
Lovforslaget udmønter dele af aftalen om en deludmøntning af Grøn Fond, som regeringen indgik i april 2024 med en bred kreds af partier i Folketinget, nemlig SF, Det Konservative Folkeparti, Enhedslisten og Radikale Venstre.
Med aftalen fordeles ca. 5 mia. kr. fra det grønne råderum til investeringer i den grønne omstilling.
Dermed tages der nye vigtige skridt mod et grønnere Danmark.
Det sker med en række store investeringer, der særlig skal bidrage til et sundere og renere miljø til gavn for både natur og mennesker, og som samtidig har fokus på, at vi får så meget klima som muligt for pengene.
Det gælder også for vejgodstransporten.
Transportsektoren står for en stor del af Danmarks samlede CO 2 -udledninger.
For at reducere Danmarks CO 2 -udledninger og bidrage til vores klimamål i 2025 og 2030 foreslår vi sammen med aftalepartierne at hæve dieselafgiften med 50 øre pr. liter fra den 1. januar 2025.
Som en kompensation for forhøjelsen af dieselafgiften indføres der dog samtidig en række afgiftsnedsættelser.
Med lovforslaget foreslår vi bl.a. en nedsættelse af udligningsafgiften, der er den afgift, som betales halvårligt for dieselbiler.
Ud over at lempe udligningsafgiften er der desuden aftalt en midlertidig nedsættelse af den kilometerbaserede vejafgift for lastbiler fra januar 2025.
Kompensationen sker ved en længere indfasning af vejafgiften end oprindelig aftalt.
Med lovforslaget foreslås disse tiltag, altså forhøjelsen af dieselafgiften og de kompenserende tiltag i form af den nedsatte udligningsafgift og vejafgift, gennemført.
Forhøjelsen af dieselafgiften og den tilhørende kompensation vil bidrage til en opnåelse af klimamålene med ca. 0,3 mio. t CO 2 -udledninger i 2025 og 2030.
For så vidt angår vejafgiften, er det netop den 1. januar 2025, Danmark indfører en ny kilometerbaseret vejafgift.
Fremover vil der for den enkelte lastbil skulle betales en afgift ud fra lastbilens udledning af CO 2 pr. kørt kilometer.
I forbindelse med udrulningen af det nye afgiftssystem for lastbiler er der opstået et behov for at gennemføre en række tekniske ændringer af vejafgiftsloven.
I dette lovforslag foreslås disse gennemført.
De skal bl.a. sikre en korrekt gennemførelse af eurovignetdirektivet.
De øvrige foreslåede ændringer skal gøre overgangen til den kilometerbaserede vejafgift mere overskuelig og enkel at planlægge efter.
Dette sker ved bl.a. at gøre det muligt at købe en rutebillet allerede fra den 18. december 2024, som vil kunne bruges fra den 1. januar 2025.
Lovforslaget lægger også op til at styrke regelefterlevelsen på motorområdet.
I dag er det muligt for leasingselskaber at snyde med afgiften, når de efter endt leasingperiode beregner, hvad den leasede bil har tabt af værdi.
Det sker, ved at den oprindelige værdi fastsættes forkert.
For at undgå dette foreslås en udvidelse af adgangen til at genoptage den oprindelige registreringsafgiftssag, hvis Motorstyrelsen konstaterer, at den oprindelige værdifastsættelse er åbenlyst forkert.
Lovforslaget indeholder som nævnt også nogle initiativer på energiafgiftsområdet.
Et flertal i Folketinget vedtog i sommer lov nr. 683 af 11. juni 2024, der gennemfører dele af aftalen om en grøn skattereform for industrien m.v.
Med dette lovforslag foreslås en række mindre, tekniske justeringer af den lov, der blev vedtaget i sommer.
Behovet for justeringer har vist sig under implementeringsarbejdet, og det skal bl.a. sikre klarhed i reglerne.
Med lovforslaget foreslås det også at indføre en ny standardsats for bl.a. motorbrændstof på 7,6 pct.
Det følger af, at der fra 2025 gennemføres en forhøjelse af det gældende CO 2 -emissionsfortrængningskrav, som indebærer, at brændstofleverandørerne skal reducere deres CO 2 -udledning fra brændstoffer leveret til transport.
Samtidig foreslås det at justere reglerne i energiafgiftslovene.
Det gælder bl.a. den såkaldte blandingsregel, så f.eks. biogas er afgiftsfrit, hvis det blandes med fossilgas inden for virksomhedens område og anvendes inden for samme.
Tak for ordet.